Simon Emil Ammitzbøll (LA), 2009-11-12:
Jeg vil godt starte med at takke justitsministeren for besvarelsen.
Jeg synes sådan set, at den var ganske udmærket på de punkter, som den berørte.
Mit og Liberal Alliances udgangspunkt er, at skal vi løse bandekonflikten, skal vi gøre tre ting.
Vi skal proppe de værste bandemedlemmer ind i fængslerne, vi skal stoppe tilgangen til banderne, og vi skal fjerne bandernes marked.
Det er sådan set de tre ting, som er det væsentlige.
Det er ikke nogen mirakelkur – der har justitsministeren jo helt ret, sådanne findes ikke – men man kan i det mindste gøre det, der kan gøres.
I forhold til at putte banderne ind i fængslerne er det godt, at politiet laver en række sigtelser, og det fører jo i sidste ende forhåbentlig også til en række domme og dermed til, at de her trekvartpsykopatiske bandemedlemmer kommer til at opholde sig i fængslerne, hvor de hører hjemme, i stedet for på gaderne, hvor de giver utryghed for almindelige mennesker.
Jeg havde egentlig håbet på, at justitsministeren var gået mere ind i, hvordan vi kan få fulgt op på, at de også bliver i fængslerne.
Hvordan kan vi på den lidt længere bane sikre, at de her meget hårde bandekriminelle ikke kommer ud igen og igen?
Nogle gange, når vi har set de her oversigter fra Rigspolitiet, må man jo undre sig over, hvor mange bandemedlemmer man egentlig ved eksisterer, og hvor mange af dem der så er på gaderne, og hvor få af dem der er i fængslerne.
Jeg håber egentlig, at vi på et tidspunkt kunne få lov til at se lidt nærmere på, hvordan vi kan sikre, at der måske ikke bliver givet for meget rabat, når de begår en række forbrydelser på samme tid, så vi sørger for, at de er der, hvor de hører hjemme.
Den anden ting handler om stop for tilgangen til banderne.
Der tror jeg man skal erkende at det meget er en kommunal opgave.
Vi har jo også med satspuljeforliget styrket den forebyggende indsats meget markant i forhold til tidligere.
Det er nok her, man kan sige, at det er sværest for staten at være drivkraften.
Men det er ude lokalt, man ligesom skal gøre noget: sikre, at børn og unge har nogle relevante tilbud, sikre, at børn og unge, der er på vej i et galt spor, kommer ind på den rette sti igen.
Det vil sige, at når det kommer til at få banderne ind i fængslerne og stoppe tilgangen til banderne, synes jeg egentlig, at regeringen er inde i en god gænge.
Det går den rigtige vej.
Vi kunne måske ønske os, at det foregik lidt mere kraftigt i forhold til at få de her trekvartpsykopatiske bandemedlemmer ind i fængslerne.
Vi kunne måske godt ønske os med hensyn til at stoppe tilgangen til banderne at høre lidt om, om det er noget, man har tænkt sig at tage mere op også i forbindelse med forhandlinger med KL næste gang, der skal laves en aftale mellem regeringen og KL.
Det tredje emne, jeg nævnte, da jeg skulle motivere forespørgslen, nemlig at fjerne bandernes marked, kom ministeren overhovedet ikke ind på.
Det er jeg sådan set lidt ærgerlig og lidt skuffet over, fordi hvis vi skal gøre noget ved det her, er vi altså nødt til at sørge for, at der er mindre at slås om.
Sagt på almindeligt dansk, så handler det om at legalisere cannabis.
Det er der jo også et massivt ønske om fra folk fra et bredt antal af partier, når man ser sådan mere lokalt på det i de byer, der er værst ramt, men herinde i Folketinget er det foreløbig ikke noget, der har været den store opbakning til.
Når der bliver købt så meget hash, som der gør, og der er en enorm efterspørgsel, må man jo bare sige, at ganske almindelig markedslogik siger, at der også vil være et udbud, der vil være nogle, der sælger det.
Nu har vi i mange, mange år – og især under den her regering – prøvet at bekæmpe de mennesker, som gerne vil købe det, i stedet for at sige, at det måske kunne være en god idé, at de bare fik lov til det, så vi fjerner grundlaget for kriminaliteten.
Som folk er begyndt at sige: Kan vi ikke tage markedet fra banderne ved at legalisere hash, så kan vi jo se, om det virker?
Liberal Alliance har foreslået en 2-årig forsøgsperiode, og hvis ikke det virker, kan vi jo altid give markedet tilbage til banderne igen, hvis det ikke skulle virke efter 2 år.
Men det er der vel næppe nogen der vil, fordi det vil styrke banderne og dermed øge kriminaliteten og dermed også være hele grundlaget for, at man kan rekruttere de unge mennesker, fordi der er store penge at tjene.
Man kan blive rigtig bling-bling og smart, og hvad ved jeg, fordi der er alle de her kriminelle penge.
Derfor kunne jeg godt have ønsket mig, at regeringen var gået mere ind i den diskussion.
I Portugal, som det allersidste, er det sådan, at man siden 2001 har haft lov til at have hash til eget forbrug på sig, og Portugal er i dag det land i EU, hvor der er mindst hashforbrug overhovedet, og hvor der faktisk i den periode fra 2001 og til i dag er blevet færre misbrugere af narkotika.